Document ID: 31987R2261

*****
ΚΑΝΟΝΙΣΜΟΣ (ΕΟΚ) αριθ. 2261/87 ΤΗΣ ΕΠΙΤΡΟΠΗΣ
της 29ης Ιουλίου 1987
για την τροποποίηση του κανονισμού (ΕΟΚ) αριθ. 771/74 περί λεπτομερειών όσον αφορά τη χορήγηση ενισχύσεως για το λίνο και την κάνναβη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως (1), όπως τροποποιήθηκε τελευταία από τον κανονισμό (ΕΟΚ) αριθ. 1963/87 (2), και ιδίως το άρθρο 4 παράγραφος 5,
Εκτιμώντας:
ότι ο κανονισμός (ΕΟΚ) αριθ. 771/74 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2426/86 (4), καθορίζει στο άρθρο 4 παράγραφος 1 ότι κάθε παραγωγός κλωστικού λίνου ή καννάβεως, σε ημερομηνία που καθορίζεται από το ενδιαφερόμενο κράτος μέλος και οπωσδήποτε όχι αργότερα από τις 30 Ιουνίου για τον κλωστικό λίνο και τις 15 Ιουλίου για την καννάβη, υποβάλλει δήλωση για τις σπαρμένες εκτάσεις· ότι, προκειμένου να εξασφαλισθεί ίση μεταχείριση στους επωφελουμένους από την ενίσχυση, πρέπει να καθορισθεί ημερομηνία λήξεως που θα εφαρμόζεται σε όλα τα κράτη μέλη·
ότι ο κανονισμός (ΕΟΚ) αριθ. 771/74 περιλαμβάνει στο παράρτημα Α κατάλογο των ποικιλιών λίνου που προορίζονται κυρίως για την παραγωγή ινών, γεγονός που επιτρέπει τη διάκριση των ποικιλιών αυτών από εκείνες οι οποίες προορίζονται κυρίως για την παραγωγή σπόρων· ότι, λόγω σφάλματος, μια ποικιλία που δεν καλλιεργείται κυρίως για την παραγωγή ινών περιελήφθη στον κατάλογο αυτό· ότι, κατά συνέπεια, θα πρέπει να τροποποιηθεί το εν λόγω παράρτημα Α·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λίνου και Καννάβεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 771/74 τροποποιείται ως εξής:
1. Το άρθρο 4 παράγραφος 1 αντικαθίσταται από το ακόλουθο κείμενο:
«1. Κάθε παραγωγός κλωστικού λίνου ή καννάβεως θα πρέπει κάθε χρόνο, εκτός από περιπτώσεις ανωτέρας βίας, το αργότερο στις 30 Ιουνίου για τον κλωστικό λίνο και στις 15 Ιουλίου για την καννάβη, να υποβάλει δήλωση για τις σπαρθείσες εκτάσεις.»
2. Από την 1η αυγούστου 1987, η ποικιλία «Linda» διαγράφεται από τον κατάλογο που περιέχεται στο παράρτημα Α.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαικών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουλίου 1987.

Labels: 17